b'\n_START_ARTICLE_\nDaqing\n_START_SECTION_\nHistoria\n_START_PARAGRAPH_\n\xc3\x96ljyntuotanto Daqingin alueella alkoi vuonna 1959 ja se alkoi kasvaa nopeasti Mao Zedongin kehotettua valtion ryhtyv\xc3\xa4n toimiin \xc3\xb6ljyntuotannon kasvattamiseksi helmikuussa 1960. Kiinan suhteet Neuvostoliittoon olivat huonontuneet ja maa pyrki lis\xc3\xa4\xc3\xa4m\xc3\xa4\xc3\xa4n energiaomavaraisuuttaan. Kaupunkiin tuotiin 40\xc2\xa0000 ty\xc3\xb6ntekij\xc3\xa4\xc3\xa4 ja kaupungin rakentaminen valmistui vuonna 1963. Valtion propagandassa kaupunkia k\xc3\xa4ytettiin esimerkkin\xc3\xa4 tehokkuudesta. Propagandakoneisto teki erityisen tunnetuksi mallity\xc3\xb6l\xc3\xa4isen\xc3\xa4 esitetyn Wang Jinxinin, jota kulttuurivallankumouksen kannattajat pitiv\xc3\xa4t sittemmin esimerkkin\xc3\xa4\xc3\xa4n. Kaupungista tulikin maailman nelj\xc3\xa4nneksi suurin \xc3\xb6ljyntuotantoalue ja suurin laatuaan Kiinassa. \xc3\x96ljyntuotannon m\xc3\xa4\xc3\xa4r\xc3\xa4 on sittemmin tippunut huipustaan. 1990-luvulla valtio on my\xc3\xb6s v\xc3\xa4hent\xc3\xa4nyt omistamiaan teollisuuslaitoksia Koillis-Kiinan niin sanotulla ruostevy\xc3\xb6ll\xc3\xa4, johon Daqingkin kuuluu. Leikkaukset johtivat suuriin mielenosoituksiin vuonna 2002, jotka her\xc3\xa4ttiv\xc3\xa4t kansainv\xc3\xa4list\xc3\xa4kin huomiota kokonsa takia.\n_START_SECTION_\nTalous\n_START_PARAGRAPH_\nVuonna 2012 Daqingin bruttokansantuote oli yhteens\xc3\xa4 400,05 miljardia renminbi\xc3\xa4. Suurimmat kaupungin teollisuuden alat ovat maakaasun ja \xc3\xb6ljyn tuotanto, petrokemia, elintarviketeollisuus, rakennusmateriaalien tuotanto ja laiteteollisuus. \xc3\x96ljyn ja maakaasuntuotanto on n\xc3\xa4ist\xc3\xa4 selke\xc3\xa4sti suurin sen vastatessa 73,7\xc2\xa0% kaupungin koko teollisesta tuotannosta. Vuoteen 2005 saakka Daqingissa tuotettiin 50 miljoonaa tonnia \xc3\xb6ljy\xc3\xa4 vuosittain, mutta vuonna 2010 tuotannon arvioitiin tippuvan 30 miljoonaan tonniin ja vuonna 2020 edelleen 20 miljoonaan tonniin.'